ประปาส่วนภูมิภาค เตรียมแผนรับมือภัยแล้ง สำรองน้ำพื้นที่เสี่ยง ป้องกันและลดผลกระทบการขาดแคลนน้ำ
นายทรงศักดิ์ ทองศรี รัฐมนตรีช่วยว่าการกระทรวงมหาดไทย เปิดเผยว่า ตามการคาดหมายสภาพอากาศจากกรมอุตุนิยมวิทยาในปี 2565 ประเทศไทยจะเริ่มเข้าสู่ช่วงฤดูร้อน ตั้งแต่กลางเดือนกุมภาพันธ์โดยอุณหภูมิจะเริ่มสูงขึ้นในช่วงเดือนมีนาคม อาจส่งผลให้เกิดภัยแล้งและปริมาณน้ำในแหล่งน้ำแห้งขอด อาจมีผลกระทบต่อการผลิตและส่งจ่ายน้ำประปาบริการประชาชน รวมถึงสถานการณ์ปริมาณน้ำในอ่างเก็บน้ำหลัก หรือแหล่งต้นน้ำที่การประปาส่วนภูมิภาค หรือ กปภ. ใช้เป็นแหล่งน้ำดิบอยู่ในเกณฑ์น้ำน้อยเพื่อเป็นการป้องกันและลดผลกระทบปัญหาการขาดแคลนน้ำดิบ ได้สั่งการให้ กปภ. เตรียมมาตรการรับมือ โดยติดตามรายงานสถานการณ์น้ำอย่างใกล้ชิด สำรวจและประเมินแหล่งน้ำดิบ เพื่อให้มีปริมาณน้ำที่เพียงพอต่อการอุปโภคบริโภคของประชาชน เร่งสูบน้ำเพื่อกักเก็บน้ำเข้าสระ เตรียมพร้อมแหล่งน้ำสำรองหากเกิดปัญหาขาดแคลนน้ำดิบและเฝ้าระวังคุณภาพน้ำ ตลอดจนเตรียมน้ำสะอาดแจกจ่ายให้แก่ประชาชนที่ประสบปัญหาขาดแคลนน้ำอุปโภคบริโภคนายสมบูรณ์ สุนันทพงศ์ศักดิ์ ผู้ว่าการ กปภ. กล่าวเพิ่มเติมว่า กปภ. ได้วางแผนเตรียมความพร้อมให้บริการน้ำประปาแก่ประชาชนในตลอดช่วงหน้าแล้งนี้ พร้อมขอความร่วมมือประชาชนใช้น้ำอย่างประหยัดและเตรียมพร้อมรับมือภัยแล้ง โดยเตรียมภาชนะกักเก็บสำรองน้ำไว้และหมั่นตรวจสอบระบบประปาในบ้านเสมอเพื่อป้องกันการรั่วซึม สอบถามข้อมูลเพิ่มเติมได้ที่ PWA Contact Center 1662 ตลอด 24 ชั่วโมง